Qashqadaryoda gaz ta’minoti bo‘limi boshlig‘i salkam 200 mln so‘mlik gaz quvurlarini talon-toroj qildi

Qashqadaryo viloyati Muborak tumanida gaz quvurlarini talon-toroj qilish holati aniqlandi, deb xabar bermoqda Iqtisodiy jinoyatlarga qarshi kurashish departamenti.

Qayd etilishicha, Bosh prokuratura huzuridagi departamentning Muborak tuman bo‘limi tomonidan tergovga qadar tekshiruv o‘tkazilgan. Unda “Muboraktumangaz” gaz ta’minoti bo‘limi boshlig‘i R.A. va boshqalar oldindan til biriktirib, tuman hududidan demontaj qilinib, “B.S” servis markaziga vaqtincha saqlab turish uchun topshirilgan 190,7 million so‘mlik 684,7 metr metall gaz quvurlarini o‘zlashtirish yo‘li bilan talon-toroj qilgani aniqlangan.
Holat yuzasidan Jinoyat kodeksining 167-moddasi (o‘zlashtirish yoki rastrata yo‘li bilan talon-toroj qilish) bilan jinoyat ishi qo‘zg‘atilib, tergov harakatlari o‘tkazilmoqda.